《浮碇冈》
宋代·傅烈

洪水未必能流山，别岛安得居人间。
扶桑夜半光吐焰，铜龙白昼飞尘寰。
初闻其事惊且异，传言岂或流千蛮。
试将图牒为考订，山中记载皆班班。
扶藜喜作山中行，胜处不复愁天悭。
楼台自是人隔绝，峰岫直与天回环。
凭虚搜冥一眺望，日观朱明两山向。
乃知云浮山更浮，二山总在三山上。
从来凡眼不见识，怪怪奇奇千万状。
我疑灵窦皆国宝，不待山人留心匠。
丹崖佛迹直末耳，天巩名山世基仗。
干戈昔为闻马嵬，有坛百尺那能开。
坐中一笑失道士，国势随灭如烟埃。
清庙祀典岁岁举，庆基福地源源来。
愿将此山比南山，歌诗直纪山之隈。

作者简介：宋泉州晋江人，字承仲。宁宗庆元间进士。以《易》学名家。嘉定十年以宣教郎知广东保昌县，历惠州教授，知循州，有善政。